Dinko Vranković
<s>Dinko Vranković (Svirče, Hvar, 19. siječnja 1939. – Houston, SAD, 7. ožujka 1996.), istaknuti likovni pedagog i likovni umjetnik.</s>

<s>Životopis 
Od rane mladosti ga zanima fotografija te se 1955. godine upisuje na splitsku Školu za primijenjene umjetnosti i postaje članom Foto kluba Split, s kojim sudjeluje na prvim skupnim izložbama.</s><s>Godine 1959. upisao se na Pedagoški odjel zagrebačke Akademije likovnih umjetnosti te postaje članom Foto kluba Zagreb u kojem kontinuirano djeluje petnaest godina.</s><s>U tom je razdoblju sudjelovao na oko 150 skupnih izložbi na svim svjetskim kontinentima, te je za svoje radove primio više od 50 priznanja i nagrada.</s>

<s>Po završetku studija (mentor na Akademiji mu je bio Ivo Šebalj) 1963. se zaposlio kao nastavnik tehničkog odgoja na školi u Sv. Ivanu Zelini, pa se od tog vremena postupno prorjeđuju kontakti s Foto klubom Zagreb.</s><s>Njegov rad u mediju fotografije postaje sve češće pedagoškoga karaktera, a o uspjesima na tom području svjedoči niz priznanja što su ih njegovi učenici dobili za svoje radove.</s>

<s>1967. na Akademiji likovnih umjetnosti je položio stručni ispit s temom Fotografija kroz nastavu likovnog odgoja u osnovnoj školi te je sljedećih godina s raznih strana često bio pozivan da održi predavanja na tu temu.</s>

<s>Bio je član ULUH-a i ULUPUH-a a početkom sedamdesetih nekoliko je godina djelovao kao samostalni foto-umjetnik.</s><s>Brojni njegovi radovi iz tog razdoblja objavljeni su u novinama, časopisima za kulturu te foto-monografijama.</s>

<s>Godine 1976. na Grafičkom odjelu ALU je upisao postdiplomski studij iz područja foto – grafike.</s>

<s>Najveći dio svojeg stručnog djelovanja, gotovo tri desetljeća, posvetio je likovnoj pedagogiji, najprije kao nastavnik, a onda kao prosvjetni savjetnik.</s>

<s>Tijekom svog samostalnog umjetničkog djelovanja priredio je desetak samostalnih izložbi fotografija (Zagreb, Sv. Ivan Zelina, Split, Hvar, Stari Grad, Zaprešić) koje su bile odlično primljene, kako od publike, tako i od kritike.</s><s>Tako će za njegova djela početkom šezdesetih Josip Depolo zapisati kako pripadaju novome valu koji sobom nosi smiona i nekonvencionalna shvaćanja, dok će ga početkom osamdesetih  Tonko Maroević nazvati zaljubljenikom otočke prirode na čijim se fotografijama jednostavni ulomci iz prirode pretvaraju u složene cjeline makrokozmičkih konotacija.</s>

<s>Autor je 7 metara visokog spomenika mještanima palim u Drugom svjetskom ratu, koji prikazuje stlizirani trs loze, a o kojem se u svojoj monografiji o modernim kiparima otoka Hvara pohvalno izrazio povjesničar umjetnosti i likovni kritičar Vinko Srhoj.</s>

<s>Dinko Vranković je umro 7. ožujka 1996. u Houstonu, SAD.</s>

<s>Povezano 
Spomenik palim borcima Svirče</s>

<s>Literatura 
 Zagrebačka fotografija, Zagreb, 1978., 55, 139
 Hrvatska fotografija od tisuću devetsto pedesete do danas, Muzej suvremene umjetnosti, Zagreb, 1993. , str. 192
 Ivan Janko Pažić: Izložbe vina u Sv. Ivanu Zelini, Sveti Ivan Zelina, 1998., str. 72-73
 Stanko Špoljarić: Umjetnost u okružju Grada Svetog Ivana Zeline, Muzej Sveti Ivan Zelina, Sv. Ivan Zelina, 1998., str. 3 i 17
 Svaka nova pjesma, nova slika - nova radost (razgovor sa Zlatkom Crnecom), Ljetopis Sv. Ivana Zeline, 1, 2002., str. 28
 Kuzmić, Zdenko; Lozić, Vladko: Majstori hrvatske fotografije, Zagreb, 2006., 120-121, 284-285
 40. izložba vina kontinentalne Hrvatske, katalog, Sv. Ivan Zelina, 2008., str. 30
 Petrić, Kuzma: Karbon, kemijska industrija Zagreb, ljudi i događaji (1932. - 2000.), Zagreb, 2016, str. 91, 239
 Srhoj, Vinko: Dinko Vranković, u: Moderno kiparstvo otoka Hvara, Zadar - Stari Grad, 2016., str. 84-87
 Lozić, Vladko: Hrvatski fotoamaterski pokret, Zagreb, 2016., str. 314, 316, 364
 Radovan Brlečić: Intervju sa Zlatkom Crnecom, Prigorje, 47, Sv. Ivan Zelina, 24. svibnja 2019., str. 21</s>

<s>Vanjske veze 
 Dinko Vranković: Vladimir Lerš (predgovor), 18. 1. 1986.</s><s>Masline i žene
 Galerija Dubrava - Uskrs 2009 (plakat) 
 Galerija Dubrava - Uskrs 2009 
 Izložba vina Zelina - plakat
 Fotografije Dinka Vrankovića na stranicama Fotokluba Zagreb</s>

<s>Hrvatski likovni umjetnici
Hrvatski pedagozi
Hrvatski fotografi
Hrvatski kipari
Hrvatski slikari
Biografije, Hvar</s>

